Document ID: /roh_data/filtered/fineweb-2-filterrobots_roh.jsonl.gz/4283

La cumissiun ad hoc dal Tribunal internaziunal da sport TAS ha suspendì la decisiun davart il plant da 32 atlets russ. Quai suenter che 15 ulteriurs atlets russ han communitgà ch'els portian plant tar il TAS, perquai ch'els èn vegnids exclus dals gieus olimpics a Pyeongchang.
Els èn s'associads al plant da 32 ulteriurs cumpatriots. Malgrà che lur serradas per vita duranta eran vegnidas abolidas dal TAS, ha il Comité olimpic internaziunal refusà a 13 d'els da sa participar als gieus olimpics. Tranter ils accusaders è er il campiun olimpic da passlung, Alexander Legkow.
RR novitads 09:00